CELEX: 52018PC0318
Language: fi
Date: 2018-05-25
Title: Ehdotus NEUVOSTON TÄYTÄNTÖÖNPANOPÄÄTÖS tiiviimmän yhteistyön toteuttamisesta Euroopan syyttäjänviraston (EPPO) perustamisessa annetun asetuksen (EU) 2017/1939 14 artiklan 3 kohdassa tarkoitetun valintalautakunnan toimintasäännöistä

EUROOPAN KOMISSIO
            Bryssel 25.5.2018
            COM(2018) 318 final
            2018/0163(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            tiiviimmän yhteistyön toteuttamisesta Euroopan syyttäjänviraston (EPPO) perustamisessa annetun asetuksen (EU) 2017/1939 14 artiklan 3 kohdassa tarkoitetun valintalautakunnan toimintasäännöistä
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Neuvoston asetus (EU) 2017/1939 tiiviimmän yhteistyön toteuttamisesta Euroopan syyttäjänviraston (EPPO) perustamisessa annettiin 12. lokakuuta 2017, ja se tuli voimaan 20. marraskuuta 2017. Asetuksen 20 artiklan mukaan komissio vastaa EPPOn perustamisesta ja alkuvaiheen hallinnollisesta toiminnasta siihen asti, kunnes EPPOlla on valmiudet oman talousarvionsa toteuttamiseen. Komissio ryhtyy kaikkiin tarvittaviin toimiin EPPOn nopean perustamisen varmistamiseksi. Komission tavoitteena on, että EPPO olisi toimintavalmis asetuksen 120 artiklan mukaisesti ja kolmen vuoden perustamisvaiheen jälkeen vuoden 2020 loppuun mennessä. 
               
               
                  Keskeinen osa EPPOn perustamista ja sen toiminnan käynnistämistä on sen henkilöstön ja erityisesti Euroopan pääsyyttäjän ja Euroopan syyttäjien valinta ja nimittäminen. EPPOn Euroopan pääsyyttäjän ja Euroopan syyttäjien valitsemiseksi asetuksen (EU) 2017/1939 14 artiklan 3 kohdassa säädetään, että neuvosto määrittää valintalautakunnan toimintaa koskevat säännöt ja hyväksyy päätöksen sen jäsenten nimityksistä komission ehdotuksesta. Tätä varten komissio ehdottaa neuvoston täytäntöönpanopäätöstä, jonka liitteessä määritetään valintalautakunnan toimintaa koskevat säännöt. 
               
               
                  Valintalautakunnan päätehtävänä on laatia esivalintaluettelo pätevistä ehdokkaista Euroopan pääsyyttäjän tehtävään ennen kuin Euroopan parlamentti ja neuvosto nimittävät pääsyyttäjän ja antaa perusteltu lausunto Euroopan syyttäjien tehtäviin ehdolla olevien henkilöiden pätevyydestä ennen kuin neuvosto nimittää heidät. Komission ehdottamien toimintasääntöjen avulla varmistetaan, että valintalautakunta voi suorittaa tehtävänsä mahdollisimman tehokkaasti. Tätä varten liitteessä esitetään säännöt, jotka koskevat valintalautakunnan tehtäviä, kokoonpanoa, sihteeristöä ja päätöksentekomenettelyjä, ehdokkaiden asettamista paremmuusjärjestykseen, rahoitusta koskevia säännöksiä, henkilötietojen käsittelyä ja kielijärjestelyjä. 
               
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  EPPOn perustamisesta määrätään SEUT-sopimuksen 86 artiklassa. EPPO on ensimmäinen EU:n elin, jolla on valtuudet suorittaa rikostutkintaa ja nostaa syytteitä unionin taloudellisiin etuihin vaikuttavien rikosten perusteella, joten se on täysin uusi toimija eurooppalaisessa oikeudellisessa ympäristössä. EPPOn perustamisen odotetaan johtavan johdonmukaisempiin ja tehokkaampiin syytetoimia koskeviin käytäntöihin EU:n talousarvioon vaikuttavien rikosten osalta ja lisäävän syytetoimien ja tuomioiden määrää sekä parantavan vilpillisesti menetettyjen unionin varojen takaisinperintää. 
               
               
                  Antamalla tämän ehdotuksen neuvoston täytäntöönpanopäätökseksi, jonka liite sisältää valintalautakunnan toimintasäännöt, komissio noudattaa sille neuvoston asetuksen (EU) 2017/1939 14 artiklan 3 kohdan nojalla kuuluvaa velvollisuuttaan. Tämä ehdotus mahdollistaa EPPOn Euroopan pääsyyttäjän ja Euroopan syyttäjien valinta- ja nimitysmenettelyjen käynnistämisen vaaditulla tavalla. Tämä ehdotus on näin ollen täysin yhdenmukainen tällä politiikan alalla jo annettujen säännösten kanssa. 
               
            
            
               •Yhdenmukaisuus unionin muiden politiikkojen kanssa
            
            
               
                  Tämä aloite on yhdenmukainen unionin taloudellisten etujen suojelun vahvistamiseen tähtäävien unionin muiden politiikkojen ja lainsäädäntöaloitteiden kanssa. 
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Ehdotus perustuu SEUT-sopimuksen 291 artiklaan luettuna yhdessä neuvoston asetuksen (EU) 2017/1939 14 artiklan 3 kohdan ja 16 artiklan 2 kohdan kanssa. 
               
            
            
               •Toissijaisuusperiaate (jaetun toimivallan osalta) 
            
            
               
                  Neuvoston asetuksen (EU) 2017/1939 14 artiklan 3 kohdan nojalla komissiolla on lakisääteinen velvollisuus tehdä ehdotus valintalautakunnan toimintaa koskevista säännöistä. Tämä asetus on välttämätön sen varmistamiseksi, että valintalautakunta voi suorittaa tehtävänsä mahdollisimman tehokkaasti ja valita ja nimittää nopeasti EPPOn Euroopan pääsyyttäjän ja Euroopan syyttäjät. 
               
            
            
               •Suhteellisuusperiaate
            
            
               
                  Tässä ehdotuksessa rajoitutaan siihen, mikä on tarpeen ehdotettujen tavoitteiden saavuttamiseksi, joten ehdotus on suhteellisuusperiaatteen mukainen. Ehdotus liittyy suoraan neuvoston asetuksen (EU) 2017/1939 voimaantuloon ja on välttämätön EPPOn nopean perustamisen varmistamiseksi. 
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
         
         
            
               
                  Kun otetaan huomioon tämän ehdotuksen kohdennettu ja rajallinen luonne ja se, että ehdotus on komissiolle neuvoston asetuksen (EU) 2017/1939 14 artiklan 3 kohdasta johtuvan velvollisuuden mukainen, jälkiarviointeja, sidosryhmien kuulemisia ja vaikutustenarviointia ei suoritettu. 
               
            
            
               4.TALOUSARVIOVAIKUTUKSET
            
            
               
                  Tämän ehdotuksen liitteessä olevassa VIII kohdassa esitetään, että valintalautakunnan jäsenet, jotka joutuvat tehtäviensä hoitamiseksi matkustamaan asuinpaikkansa ulkopuolelle, saavat korvauksen kustannuksistaan ja päivärahan neuvoston asetuksen (EU) 2016/300 9 artiklan mukaisesti. Neuvosto vastaa tästä aiheutuvista kuluista. 
               
               
                  Komissio vastaa lautakunnan sihteeristön tehtävistä ja tarjoaa tarvittavan hallinnollisen tuen lautakunnan työskentelyä varten. Näillä tehtävillä ei ole rahoitusvaikutuksia. 
               
            
            
               5.LISÄTIEDOT
            
            
               •Toteuttamissuunnitelmat, seuranta, arviointi ja raportointijärjestelyt
            
            
               
                  Tämä toimenpide ei edellytä täytäntöönpanoa. 
               
            
            
               •Selittävät asiakirjat (direktiivien osalta)
            
            
               
                  Tämä ehdotus ei edellytä selittäviä asiakirjoja direktiivin saattamisesta osaksi kansallista lainsäädäntöä. 
               
            
            
               •Ehdotukseen sisältyvien säännösten yksityiskohtaiset selitykset
            
            
               Kohdassa I määritetään valintalautakunnan tehtävät neuvoston asetuksen (EU) 2017/1939 14 artiklan 3 kohdan ja 16 artiklan 2 kohdan mukaisesti. 
            
            
               Kohdassa II kuvataan valintalautakunnan kokoonpano ja lautakunnan jäsenten toimikauden pituus. Neuvoston asetuksen (EU) 2017/1939 14 artiklan 3 kohdan mukaisesti valintalautakunta muodostuu unionin tuomioistuimen ja tilintarkastustuomioistuimen entisistä jäsenistä, Eurojustin entisistä kansallisista jäsenistä, kansallisten korkeimpien oikeuksien jäsenistä, korkea-arvoisista syyttäjistä ja tunnustetusti pätevistä lainoppineista. Tässä kohdassa selvennetään, että valintalautakunnan jäsenten on täytettävä nimitysajankohtana vähintään yksi edellä mainituista kriteereistä. Lisäksi kohdassa II selitetään, että neuvosto nimittää valintalautakunnan jäsenet neljän vuoden pituiseksi toimikaudeksi. Tässä kohdassa määritetään myös säännöt, jotka koskevat jäsenten korvaamista ennen heidän toimikautensa päättymistä. 
            
            
               Kohdassa III määritetään valintalautakunnan puheenjohtajaa ja sihteeristöä koskevat säännöt. Tässä kohdassa selitetään, että komissio vastaa lautakunnan sihteeristöstä ja määrittää sihteeristön tehtävät. 
            
            
               Kohdassa IV vahvistetaan valintalautakunnan päätöksentekoa koskevat säännöt. 
            
            
               Kohdassa V selitetään, että valintalautakunta käsittelee kaikki hakemukset Euroopan pääsyyttäjän tehtävään ja nimitysehdotukset Euroopan syyttäjien tehtäviin. Lisäksi kohdassa V säädetään, että valintalautakunta voi pyytää hakijoilta tai nimitysehdotuksen antaneiden jäsenvaltioiden hallituksilta lisätietoja. 
            
            
               Kohdassa VI vahvistetaan nimitysmenettelyt, joita sovelletaan Euroopan pääsyyttäjään ja Euroopan syyttäjiin. Euroopan pääsyyttäjän osalta tässä kohdassa todetaan, että valintalautakunta arvioi hakemukset asetuksen (EU) 2017/1939 14 artiklan 2 kohdassa säädettyjen vaatimusten osalta, kuten avointa virkaa koskevassa ilmoituksessa täsmennetään. Valintalautakunta asettaa vaatimukset täyttävät ehdokkaat paremmuusjärjestykseen ja kuulee riittävän määrän korkeimmat pisteet saaneita ehdokkaita. Hakijoille, jotka eivät täytä kelpoisuusvaatimuksia tai joita ei kutsuta valintalautakunnan haastatteluun, ilmoitetaan perustelut hylkäämiselle. Euroopan syyttäjien osalta tässä kohdassa todetaan, että lautakunta arvioi nimitysehdotukset asetuksen (EU) 2017/1939 16 artiklan 1 kohdassa säädettyjen vaatimusten osalta ja kuulee nimettyjä ehdokkaita. 
            
            
               Kohdassa VII jatketaan kohdassa VI säädettyä menettelyä ja todetaan, että valintalautakunta laatii Euroopan parlamentille ja neuvostolle toimitettavan esivalintaluettelon, joka sisältää kolmesta viiteen ehdokasta Euroopan pääsyyttäjäksi. Ehdokkaille, joita ei oteta esivalintaluetteloon, ilmoitetaan perustelut hylkäämiselle, ja he voivat toimittaa asiasta valituksen neuvostolle henkilöstösääntöjen 90 artiklan 2 kohdan mukaisesti. Valintalautakunta asettaa ehdokkaat paremmuusjärjestykseen heidän pätevyytensä ja kokemuksensa perusteella, mutta tämä järjestys ei kuitenkaan sido Euroopan parlamenttia ja neuvostoa. Euroopan syyttäjien osalta valintalautakunta laatii lausunnon ehdokkaiden pätevyydestä Euroopan syyttäjien tehtävien hoitamiseksi ja toteaa nimenomaisesti, täyttääkö ehdokas asetuksen (EU) 2017/1939 16 artiklan 1 kohdassa säädetyt vaatimukset. Valintalautakunta asettaa ehdokkaat paremmuusjärjestykseen heidän pätevyytensä ja kokemuksensa perusteella, mutta tämä järjestys ei kuitenkaan sido neuvostoa. Tässä kohdassa vahvistetaan myös säännöt sellaista tilannetta varten, että Euroopan syyttäjän tehtävään nimetyt ehdokkaat eivät täytä edellytettyjä vaatimuksia. 
            
            
               Kohdassa VIII vahvistetaan rahoitusta koskevat säännökset. Valintalautakunnan jäsenet, jotka joutuvat tehtäviensä hoitamiseksi matkustamaan asuinpaikkansa ulkopuolelle, saavat korvauksen kustannuksistaan ja päivärahan neuvoston asetuksen (EU) 2016/300 9 artiklan mukaisesti. Neuvosto vastaa tästä aiheutuvista kuluista. 
            
            
               Kohdassa IX säädetään, että komissio vastaa valintalautakunnan työn yhteydessä tapahtuvasta henkilötietojen käsittelystä asetuksen (EY) N:o 45/2001 mukaisesti. Tässä kohdassa varmistetaan lisäksi, että valintalautakunnan työn yhteydessä käsiteltyjen tietojen turvallisuuteen ja saatavuuteen sovelletaan samoja sääntöjä kuin komission tapauksessa. 
            
            
               Kohdassa X määritetään valintalautakunnan kielijärjestelyt ja säädetään, että lautakunta määrittää päätöksenteossaan käytettävän kielijärjestelyn puheenjohtajansa ehdotuksesta. 
            
         
         
            
            
               2018/0163 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               tiiviimmän yhteistyön toteuttamisesta Euroopan syyttäjänviraston (EPPO) perustamisessa annetun asetuksen (EU) 2017/1939 14 artiklan 3 kohdassa tarkoitetun valintalautakunnan toimintasäännöistä
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon tiiviimmän yhteistyön toteuttamisesta Euroopan syyttäjänviraston (EPPO) perustamisessa 12 päivänä lokakuuta 2017 annetun neuvoston asetuksen (EU) 2017/1939 ja erityisen sen 14 artiklan 3 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Asetuksessa (EU) 2017/1939 säädetään, että Euroopan parlamentti ja neuvosto nimittävät yhteisellä sopimuksella Euroopan pääsyyttäjän pätevien ehdokkaiden esivalintaluettelosta, jonka on laatinut valintalautakunta, joka muodostuu unionin tuomioistuimen ja tilintarkastustuomioistuimen entisistä jäsenistä, Eurojustin entisistä kansallisista jäsenistä, kansallisten korkeimpien oikeuksien jäsenistä, korkea-arvoisista syyttäjistä ja tunnustetusti pätevistä lainoppineista sekä yhdestä Euroopan parlamentin ehdottamasta jäsenestä. 
            
            
               (2)Asetuksessa (EU) 2017/1939 säädetään myös, että neuvosto nimittää Euroopan syyttäjät kunkin jäsenvaltion nimeämän kolmen ehdokkaan joukosta saatuaan ensin tältä valintalautakunnalta perustellun lausunnon.
            
            
               (3)Euroopan pääsyyttäjän ja Euroopan syyttäjien valintamenettelyn olisi oltava keskeinen tekijä heidän riippumattomuutensa varmistamisessa asetuksen (EU) 2017/1939 6 artiklan vaatimusten mukaisesti. 
            
            
               (4)Valintalautakunnan sääntöjen avulla olisi varmistettava, että lautakunnalla on tarvittava riippumattomuus ja puolueettomuus tehtäviensä suorittamiseksi. 
            
            
               (5)Tätä varten olisi vahvistettava valintalautakunnan toimintasäännöt,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Asetuksen (EU) 2017/1939 14 artiklan 3 kohdassa tarkoitetut valintalautakunnan toimintasäännöt vahvistetaan tämän päätöksen liitteessä. 
            
            
               2 artikla
            
            
               Tämä päätös tulee voimaan päivänä, jona se allekirjoitetaan.
            
         
         
            
               3 artikla
            
            
               Tämä päätös on osoitettu kaikille jäsenvaltioille.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
      
    ---documentbreak--- 
      
         
               EUROOPAN KOMISSIO
            Bryssel25.5.2018
            COM(2018) 318 final
            LIITE
            asiakirjaan
            ehdotus neuvoston täytäntöönpanopäätös
            tiiviimmän yhteistyön toteuttamisesta Euroopan syyttäjänviraston (EPPO) perustamisessa annetun asetuksen (EU) 2017/1939 14 artiklan 3 kohdassa tarkoitetun valintalautakunnan toimintasäännöistä
            
               
         
         
            
               LIITE 
            
            
               I. Tehtävä 
            
            
               Valintalautakunta laatii esivalintaluettelon pätevistä ehdokkaista Euroopan pääsyyttäjän tehtävään asetuksen (EU) 2017/1939
                  1
                14 artiklan 3 kohdan mukaisesti. Valintalautakunta antaa myös asetuksen (EU) 2017/1939 16 artiklan 2 kohdan mukaisesti perustellun lausunnon Euroopan syyttäjien tehtäviin nimettyjen ehdokkaiden pätevyydestä ennen kuin Euroopan parlamentti ja neuvosto nimittävät Euroopan pääsyyttäjän ja neuvosto nimittää Euroopan syyttäjät.
            
            
               II. Kokoonpano ja toimikauden pituus 
            
            
               Valintalautakunta muodostuu 12 henkilöstä, jotka ovat nimittämisajankohtana unionin tuomioistuimen ja tilintarkastustuomioistuimen entisiä jäseniä, Eurojustin entisiä kansallisia jäseniä, kansallisten korkeimpien oikeuksien jäseniä, korkea-arvoisia syyttäjiä tai tunnustetusti päteviä lainoppineita. Kaikkien jäsenten on täytettävä nimittämisajankohtana vähintään yksi edellä mainituista kriteereistä. 
            
            
               Neuvosto nimittää komission ehdotuksesta valintalautakunnan jäsenet neljäksi vuodeksi. Valittavista henkilöistä yhtä ehdottaa Euroopan parlamentti. Niiden jäsenten tilalle, joiden tehtävät päättyvät ennen tämän ajanjakson päättymistä, nimitetään uusi jäsen jäljellä olevaksi toimikaudeksi. Lautakunnan jäsenten toimikausi voidaan uusia kerran.
            
            
               III. Puheenjohtaja ja sihteeristö
            
            
               Valintalautakunnan puheenjohtajana toimii yksi lautakunnan jäsenistä, jonka lautakunnan jäsenet ovat valinneet tähän tehtävään äänten enemmistöllä. Komissio on vastaa lautakunnan sihteeristöstä. Se tarjoaa lautakunnan toiminnalle tarpeelliset hallinnolliset palvelut, asiakirjojen kääntäminen mukaan lukien. Sihteeristö lähettää Euroopan parlamentille ja neuvostolle esivalintaluettelon ehdokkaista Euroopan pääsyyttäjän tehtävään ja neuvostolle perustellut lausunnot ehdokkaiden pätevyydestä Euroopan syyttäjien tehtävien suorittamiseksi.
            
            
               IV. Päätöksenteko ja päätösvaltaisuus 
            
            
               Valintalautakunta tekee päätöksensä luottamuksellisesti suljetuin ovin. Valintalautakunta on päätösvaltainen vain kun vähintään yhdeksän sen jäsenistä on läsnä.
            
            
               Valintalautakunta tekee päätöksensä yhteisymmärryksessä. Jos joku jäsenistä kuitenkin pyytää äänestystä, päätös tehdään läsnä olevien jäsenten yksinkertaisella enemmistöllä. Äänten mennessä tasan puheenjohtajan ääni ratkaisee.
            
            
               V. Asian saattaminen lautakunnan käsiteltäväksi ja lisätietojen pyytäminen
            
            
               Heti kun sihteeristö vastaanottaa ehdotukset Euroopan pääsyyttäjän tehtävään, sihteeristö toimittaa ne lautakunnan puheenjohtajalle. Sama koskee nimitysehdotuksia Euroopan syyttäjien tehtäviin sekä jäsenvaltioiden toimittamia liiteasiakirjoja. 
            
            
               Valintalautakunta voi pyytää hakijoita ja Euroopan syyttäjien tehtäviin liittyvien nimitysehdotusten osalta nimitysehdotuksen antaneen jäsenvaltion hallitusta toimittamaan lisätietoja tai muuta aineistoa, joiden lautakunta katsoo olevan tarpeen päätöksentekoaan varten. 
            
            
               VI. Arviointi ja kuuleminen 
            
            
               1. Menettely Euroopan pääsyyttäjän nimittämiseksi
            
            
               Vastaanotettuaan ehdokkaiden hakemukset valintalautakunta arvioi ne asetuksen (EU) 2017/1939 14 artiklan 2 kohdassa säädettyjen vaatimusten osalta, kuten avointa virkaa koskevassa ilmoituksessa täsmennetään. Ehdokkaat, jotka eivät täytä kelpoisuusvaatimuksia, suljetaan pois menettelyn seuraavista vaiheista. Valintalautakunta asettaa vaatimukset täyttävät ehdokkaat paremmuusjärjestykseen heidän pätevyytensä ja kokemuksensa mukaisesti hakemuksessa toimitettujen tai säännön V nojalla esitetyn pyynnön mukaisesti esitettyjen asiakirjojen ja tietojen perusteella. Lautakunta kuulee riittävän määrän parhaimmat pisteet saaneita ehdokkaita, jotta se voi laatia säännössä VII tarkoitetun esivalintaluettelon. Kuulemiseen on osallistuttava henkilökohtaisesti. 
            
            
               Ehdokkaille, jotka eivät täytä kelpoisuusvaatimuksia tai joita ei kutsuta valintalautakunnan kuultaviksi, ilmoitetaan perustelut hylkäämiselle. Ehdokas voi vastata tähän päätökseen esittämällä syyt, joiden vuoksi hän on eri mieltä lautakunnan arvioinnista. Sen jälkeen lautakunta arvioi uudelleen ehdokkaan hakemuksen ja ilmoittaa hänelle päätöksestään kirjallisesti. Valintamenettelystä pois suljetut hakijat voivat toimittaa neuvostolle valituksen henkilöstösääntöjen 90 artiklan 2 kohdan mukaisesti.
            
            
               2. Menettely Euroopan syyttäjien nimittämiseksi
            
         
         
            
               Vastaanotettuaan nimitysehdotukset valintalautakunta arvioi ne asetuksen (EU) 2017/1939 16 artiklan 1 kohdassa säädettyjen vaatimusten osalta. Lautakunta kuulee nimettyjä ehdokkaita. Kuulemiseen on osallistuttava henkilökohtaisesti. 
            
            
               VII. Havainnot ja perusteluiden ilmoittaminen
            
            
               1. Euroopan pääsyyttäjä
            
            
               Valintalautakunta laatii arvioinnin ja kuulemisen aikana tekemiensä havaintojen perusteella kolmesta viiteen ehdokasta sisältävän esivalintaluettelon, jonka se toimittaa Euroopan parlamentille ja neuvostolle. Lautakunnan on esitettävä perustelut ehdokkaiden valitsemiselle esivalintaluetteloon. Ehdokkaille, joita ei valita esivalintaluetteloon, on ilmoitettava perustelut valitsematta jättämiselle. 
            
            
               Valintalautakunta asettaa ehdokkaat paremmuusjärjestykseen heidän pätevyytensä ja kokemuksensa perusteella. Järjestys osoittaa lautakunnan määrittelemän paremmuusjärjestyksen, eikä se sido Euroopan parlamenttia ja neuvostoa. Ehdokkaat, joita ei valita lautakunnan laatimaan pätevien ehdokkaiden esivalintaluetteloon, voivat toimittaa neuvostolle valituksen henkilöstösääntöjen 90 artiklan 2 kohdan mukaisesti.
            
            
               2. Euroopan syyttäjät
            
            
               Valintalautakunta laatii arvioinnin ja kuulemisen aikana tekemiensä havaintojen perusteella lausunnon ehdokkaiden pätevyydestä Euroopan syyttäjien tehtävien hoitamiseksi ja toteaa nimenomaisesti, täyttääkö ehdokas asetuksen (EU) 2017/1939 16 artiklan 1 kohdassa säädetyt vaatimukset. Lautakunnan on esitettävä lausunnolleen perustelut. 
            
            
               Jos nimetyt ehdokkaat eivät täytä asetuksen (EU) 2017/1939 16 artiklan 1 kohdassa säädettyjä vaatimuksia, valintalautakunta pyytää sihteeristönsä välityksellä kyseessä olevaa jäsenvaltiota nimeämään vastaavan määrän uusia ehdokkaita. 
            
            
               Lautakunta asettaa ehdokkaat paremmuusjärjestykseen heidän pätevyytensä ja kokemuksensa perusteella. Järjestys osoittaa lautakunnan määrittelemän paremmuusjärjestyksen, eikä se sido neuvostoa.
            
            
               VIII. Rahoitusta koskevat säännökset
            
            
               Valintalautakunnan jäsenet, jotka joutuvat tehtäviensä hoitamiseksi matkustamaan asuinpaikkansa ulkopuolelle, saavat korvauksen kustannuksistaan ja päivärahan neuvoston asetuksen (EU) 2016/300 9 artiklan mukaisesti
                  2
               .
            
            
               Neuvosto vastaa tästä aiheutuvista kuluista.
            
            
               IX. Henkilötiedot
            
            
               Komissio vastaa valintalautakunnan työn yhteydessä tapahtuvasta henkilötietojen käsittelystä Euroopan parlamentin ja neuvoston asetuksen (EY) N:o 45/2001 mukaisesti
                  3
               . Valintalautakunnan työn yhteydessä käsiteltyjen tietojen turvallisuuteen ja saatavuuteen sovelletaan samoja sääntöjä kuin komission tapauksessa.
            
            
               X. Kielijärjestelyt 
            
            
               Valintalautakunta määrittää käyttämänsä työkielen tai -kielet puheenjohtajan ehdotuksesta jäsenten yhteisten kielten perusteella.
            
         
         
            
                  
                     (1)
                  
                        Neuvoston asetus (EU) 2017/1939, annettu 12 päivänä lokakuuta 2017, tiiviimmän yhteistyön toteuttamisesta Euroopan syyttäjänviraston (EPPO) perustamisessa (EUVL L 283, 31.10.2017, s. 1).
               
               
                  
                     (2)
                  
                        Neuvoston asetus (EU) 2016/300, annettu 29 päivänä helmikuuta 2016, EU:n korkean tason julkisen viran haltijoiden palkkajärjestelyistä (EUVL L 58, 4.3.2016, s. 1).
               
               
                  
                     (3)
                  
                        Euroopan parlamentin ja neuvoston asetus (EY) N:o 45/2001, annettu 18 päivänä joulukuuta 2000, yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta (EYVL L 8, 12.1.2001, s. 1).